**Veininmylly**, aikaisemmin "**Söderlingin mylly**", sijaitsee Keravanjoen varrella Vantaan Tikkurilassa. Se valmistui Tikkurilan Silkki -tehdasrakennuksen itäpuolelle Kuninkaantien varteen vuonna 1934.

Historia
--------

Myllyn rakennutti Ernst Söderling, joka hankki tontin vuonna 1934. Hän oli aikaisemmin hoitanut isänsä perinteistä vesimyllyä Hanabölessä nykyisellä Havukoskella vuodesta 1904 lähtien. Uusi kaksikerroksinen mylly Tikkurilassa oli käyttövalmiina vuoden 1935 alussa, ja rakennusta laajennettiin vielä vuonna 1944. Yrityksen nimeksi tuli Tikkurilan Vehnämylly. Rakennuksen voimanlähteenä oli uutta tekniikkaa edustava polttomoottori ja vuodesta 1945 alkaen sähkömoottori.

1950-luvun alussa myllyn tuotannossa oli voimakkain kausi. Söderlingin mylly erikoistui vehnäjauhon tuottamiseen ja palveli koko lähitienoota. Myllyn toiminta päättyi 1950-luvulla, ja Vantaan kaupunki osti rakennuksen vuonna 1987. Rakennus kunnostettiin ja vuokrattiin, ja se avattiin Veininmylly-nimisenä kesäkahvilana vuonna 1990. Myllyllä sijaitsevalla tanssilavalla on järjestetty kesäteatteria ja rantatansseja.

### Myllyn ja huvilan tyhjentyminen

Veininmyllyn vieressä sijaitsee keltainen puurakennus Villa Söderbo.
Veininmylly on merkittävän korjauksen tarpeessa, ja Vantaan kaupunki on laittanut rakennuksen myyntiin vuonna 2020. Kaupunki purki kahvilan vuokrasopimuksen vuonna 2018.

Myllyn vieressä sijaitsee vuonna 1939 valmistunut Villa Söderbo, Ernst Söderlingin ja hänen perheensä kotitalo, joka on myöhemmin toiminut taiteilija-asuntona. Veininmyllyn konttori sijaitsi asuintalon alakerrassa. Myös Villa Söderbo laitettiin myyntiin vuonna 2020. Kaupungin mukaan huvila on asuinkelvoton ilman mittavaa korjausta. Molemmat rakennukset on suojeltu asemakaavassa vuodesta 2008 lähtien.

Veininmyllyn itäpuolella sijaitsi Åvikin huvila, joka vuonna 2013 purettiin ja korvattiin leikkipaikalla.

Rakennusten pihapiiriin on suunniteltu kesäkeidasta uusine tanssilavoineen ja terasseineen. Maaperä rakennusten alla on kuitenkin todettu epävakaaksi ja vaatii vakauttamistöitä. Vantaan kaupunki tekee rakennuksiin välttämättömät korjaukset.

Rakennukset tullaan laittamaan julkiseen myyntiin ja hinta määräytyy tarjousten perusteella.
Korjaustyöt oli tarkoitus aloittaa syksyllä 2023, työ kuitenkin viivästyi, koska ennen remonttia tontille pitää rakentaa savisen maapohjan vakauden varmistava teräsponttiseinä. Se rakennetaan kesän 2024 aikana.

Lähteet
-------

1. 1 2 3 4 5  Söderlingin mylly ja Villa Söderbo | suppea rakennushistoriaselvitys (PDF)  2019. Arkkitehtuuri- ja muotoilutoimisto Talli Oy & Arkkitehtitoimisto Schnitzler. Viitattu 8.10.2021.
2. 1 2 3 4  Silanto, Anne: Muistatko tämän? Tikkurilan omassa myllyssä jauhettiin vehnää vantaalaisille – jokirannan rakastetussa huvilassa asui ennen mylläri *Vantaan Sanomat*.  12.9.2022. Viitattu 12.9.2022.
3. 1 2 3  002435 Silkkitehtaantie (PDF) (s. 8)  17.8.2021. Vantaan kaupunki.  Arkistoitu 7.10.2021. Viitattu 8.10.2021.
4. 1 2 3  Suojanen, Armi: Tikkurilan sympaattinen maamerkki uhkaa rapistua ja vajota jokeen – Korjaukset alkamassa, mutta käyttötarkoitus avoinna *Vantaan Sanomat*.  11.5.2023. Viitattu 13.5.2023.
5. 1 2 3 4  Suojanen, Armi: Vantaa panee kulahtaneen Veininmyllyn ja viereisen huvilan myyntiin – joen rannalle halutaan yrittäjä, jolla on hyvä liikeidea *Vantaan Sanomat*.  29.7.2020. Viitattu 7.10.2021.
6. 1 2  Hovi-Horkan, Jonna: Nämä kaksi 1930-luvun taloaarretta ovat uhkaavassa tilanteessa: Ne saattavat liukua jokeen Vantaalla *Helsingin Sanomat*.  20.5.2022. Viitattu 14.2.2023.
7. ↑  Asemakaavalla suojellut rakennukset *Vantaan karttapalvelu*. Viitattu 8.10.2021.
8. ↑  Massinen, Tuomas: Tikkurilan jokirantaa uusitaan 12 miljoonalla – Jättiuudistus pääosin valmis vuonna 2021 *Vantaan Sanomat*.  29.4.2020. Viitattu 14.2.2023.
9. ↑  Örn, Tiina: Tikkurilan jokirannan tutut rakennukset korjataan viimein myyntiä varten *Vantaan Sanomat*.  14.4.2024. Viitattu 16.4.2024.

Aiheesta muualla
----------------

* Kuvia tai muita tiedostoja aiheesta **Veininmylly** Wikimedia Commonsissa